Document ID: 32004R2270

TARYBOS REGLAMENTAS (EB) Nr. 2270/2004
2004 m. gruodžio 22 d.
nustatantis Bendrijos žvejybos laivams tam tikrų giliavandenių žuvų išteklių žvejybos galimybes 2005 ir 2006 metais
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į 2002 m. gruodžio 20 d. Tarybos reglamentą (EEB) Nr. 2371/2002 dėl žuvų išteklių apsaugos ir tausojančio naudojimo pagal Bendrąją žuvininkystės politiką (1), ypač į jo 20 straipsnį,
atsižvelgdama į Komisijos pasiūlymą,
kadangi:
(1)
Pagal Reglamento (EB) Nr. 2371/2002 4 straipsnį Taryba, atsižvelgdama į inter alia turimą mokslinę rekomendaciją, turi priimti priemones, būtinas užtikrinti galimybę naudotis vandenimis bei ištekliais ir vykdyti tausojančią žvejybą.
(2)
Pagal Reglamento (EB) Nr. 2371/2002 20 straipsnį Taryba turi nustatyti žvejybos galimybes pagal žūklės rajoną ar žūklės rajonų grupę ir jas paskirstyti pagal nustatytus kriterijus.
(3)
Paskutiniosiose Tarptautinės jūrų tyrinėjimo tarybos (ICES) mokslinėse rekomendacijose dėl giliai jūros gelmėse aptinkamų tam tikrų žuvų išteklių nurodoma, kad šie ištekliai yra gaudomi netausojant ir kad būtų užtikrintas jų tvarumas, reikėtų sumažinti šių išteklių žvejybos galimybes.
(4)
Be to, ICES pranešė, kad ICES VII rajone yra per didelis atlantinio pjūklapilvio žvejybos lygis. Toliau mokslinėje rekomendacijoje nurodoma, kad VI rajone pernelyg intensyviai žvejojama atlantinius pjūklapilvius, ir įvardinti labiausiai šių rūšių žuvų pažeidžiamų susibūrimų rajonai. Todėl būtų tinkama šiuose rajonuose uždrausti žvejoti atlantinį pjūklapilvį.
(5)
Bendrija yra Šiaurės Rytų Atlanto žvejybos konvencijos, kurioje buvo rekomenduojama sumažinti tam tikrų giliavandenių žuvų rūšių žvejybos pastangas, susitariančioji šalis. Todėl Bendrija turėtų įgyvendinti tą rekomendaciją.
(6)
Siekiant užtikrinti veiksmingą kvotų valdymą, reikėtų nustatyti specialias žvejybos sąlygas.
(7)
Pagal 1996 m gegužės 6 d. Tarybos reglamento (EB) Nr. 847/96, nustatančio bendrų leistinų sugavimų ir kvotų kasmetinio valdymo papildomas sąlygas (2), 2 straipsnį reikia nurodyti, kuriems ištekliams taikomos tame reglamente nustatytos įvairios priemonės.
(8)
ICES mokslinėse rekomendacijose dėl daugumos giliavandenių žuvų rūšių nurodoma, kad reikėtų mažinti žvejybos pastangas. Todėl nesant nustatytų konkrečių priemonių, kuriomis ribojama giliavandenes žuvų rūšis žvejojančių laivų veikla, būtų tinkama pakoreguoti turimas pastangas pagal mokslines rekomendacijas pakoreguojant žvejybos laivyno galią ir pajėgumą.
(9)
Šiame reglamente numatytas priemones reikėtų nustatyti remiantis ICES zonomis, kaip apibrėžta 1991 m. gruodžio 17 d. Tarybos reglamente (EEB) Nr. 3880/91 dėl valstybių narių, žvejojančių Šiaurės Rytų Atlante, nominalių sugavimų statistinių duomenų pateikimo (3) ir CECAF (Rytų Centrinio Atlanto žvejybos komitetas) zonomis, kaip apibrėžta 1995 m. spalio 23 d. Tarybos reglamente (EB) Nr. 2597/95 dėl valstybių narių, žvejojančių tam tikruose ne Šiaurės Atlanto rajonuose, nominalių sugavimų statistinių duomenų pateikimo (4).
(10)
Žvejybos galimybėmis turėtų būti naudojamasi pagal su šiuo klausimu susijusius Bendrijos teisės aktus, visų pirma pagal 1987 m. gegužės 20 d. Komisijos reglamentą (EEB) Nr. 1381/87, nustatantį išsamias žvejybos laivų ženklinimo ir jų dokumentacijos taisykles (5), 1983 m. rugsėjo 22 d. Tarybos reglamentą (EEB) Nr. 2807/83, nustatantį išsamias informacijos apie valstybių narių žuvies sugavimus registravimo taisykles (6), 1993 m. spalio 12 d. Tarybos reglamentą (EEB) Nr. 2847/93, nustatantį Bendrosios žuvininkystės politikos kontrolės sistemą (7), 1997 m. gruodžio 18 d. Tarybos reglamentą (EB) Nr. 88/98, nustatantį tam tikras technines žuvų išteklių apsaugos priemones Baltijos jūroje ir Beltuose (8), 1994 m. birželio 27 d. Tarybos reglamentą (EB) Nr. 1627/94, nustatantį bendrąsias nuostatas dėl specialių žvejybos leidimų (9) ir 1998 m. kovo 30 d. Tarybos reglamentą (EB) Nr. 850/98 dėl žuvininkystės išteklių apsaugos, taikant technines priemones jūrų gyvūnų jaunikliams apsaugoti (10).
(11)
Kad Bendrijos žvejams būtų užtikrinamas pragyvenimo šaltinis, svarbu, jog tomis žvejybos galimybėmis būtų galima pradėti naudotis nuo 2005 m. sausio 1 d. Atsižvelgiant į klausimo skubumą, būtiną taikyti išimtį dėl šešių savaičių laikotarpio, numatyto prie Europos Sąjungos sutarties ir Europos bendrijų steigimo sutarčių pridėto Protokolo dėl nacionalinių parlamentų vaidmens Europos Sąjungoje I.3 punkte,
PRIĖMĖ ŠĮ REGLAMENTĄ:
1 straipsnis
Objektas
Šiame reglamente 2005 ir 2006 metams Bendrijos vandenų zonose ir tam tikrose Bendrijai nepriklausančių vandenų zonose, kuriose taikomi žvejybos apribojimai, nustatomos giliavandenių žuvų išteklių ir Bendrijos žvejybos laivų metinės žvejybos galimybės ir specialios šių galimybių naudojimo sąlygos.
2 straipsnis
Sąvokų apibrėžimai
1. Šiame reglamente „leidimas giliavandenei žvejybai“ - tai leidimas, nurodytas 2002 m. gruodžio 16 d. Reglamento (EB) Nr. 2347/2002, nustatančio konkrečius prieinamumo reikalavimus ir susijusias sąlygas, taikomas giliavandenių žuvų išteklių žvejybai (11), 3 straipsnyje.
2. ICES ir CECAF zonos yra atitinkamai Reglamente (EEB) Nr. 3880/91 ir Reglamente (EB) Nr. 2597/95 nurodytos zonos.
3 straipsnis
Žvejybos galimybių nustatymas
Žvejybos galimybės giliavandenių žuvų išteklius žvejojantiems Bendrijos laivams nustatomos kaip išdėstyta priede.
4 straipsnis
Paskirstymas valstybėms narėms
Priede numatytos žvejybos galimybės valstybėms narėms paskirstomos nepažeidžiant:
a)
apsikeitimų pagal Reglamento (EEB) Nr. 2371/2002 20 straipsnio 5 dalį;
b)
perskirstymų pagal Reglamento (EEB) Nr. 2847/93 21 straipsnio 4 dalį ir 32 straipsnio 2 dalį ir Reglamento (EB) Nr. 2371/2002 23 straipsnio 4 dalį;
c)
papildomų iškrovimų, leidžiamų pagal Reglamento (EB) Nr. 847/96 3 straipsnį;
d)
neišnaudotos kvotos dalies pagal Reglamento (EB) Nr. 847/96 4 straipsnį;
e)
sumažinimų pagal Reglamento (EB) Nr. 847/96 5 straipsnį ir Reglamento (EB) Nr. 2371/2002 23 straipsnio 4 dalį.
5 straipsnis
Kvotos taikymo lankstumas
Taikant Reglamentą (EB) Nr. 847/96, visos šio reglamento priede nurodytos kvotos laikomos mokslinėmis rekomendacijomis pagrįstomis kvotomis.
Tačiau minėtoms kvotoms netaikomi Reglamento (EB) Nr. 847/96 5 straipsnio 2 dalyje numatytos priemonės.
6 straipsnis
Sugavimo ir priegaudos iškrovimo sąlygos
Išteklių, kuriuos žvejoti yra nustatytos žvejybos galimybės šiuo reglamentu, žuvis galima laikyti laive arba iškrauti, jeigu žuvis sužvejoja kvotą turinčios valstybės narės laivai ir jeigu ta kvota nėra išeikvota. Visi iškrovimai įskaitomi į kvotą.
Pirma pastraipa netaikoma žuvų kiekiams, sužvejotiems vykdant mokslinius tyrimus pagal Reglamentą (EB) Nr. 850/98, kurie į kvotą neįskaitomi.
7 straipsnis
Atlantinis pjūklapilvis
1. Atlantinio pjūklapilvio išteklių apsaugos rajonai apibrėžiami šiais jūros rajonais:
a)
jūros rajonas, kur rumbo linijos nuosekliai jungia tokias koordinates:
57° 00' šiaurės platumos, 11° 00' vakarų ilgumos
57° 00' šiaurės platumos, 8° 30' vakarų ilgumos
56° 23' šiaurės platumos, 8° 30' vakarų ilgumos
55° 00' šiaurės platumos, 9° 38' vakarų ilgumos
55° 00' šiaurės platumos, 11° 00' vakarų ilgumos
57° 00' šiaurės platumos, 11° 00' vakarų ilgumos
b)
jūros rajonas, kur rumbo linijos nuosekliai jungia tokias koordinates:
55° 30' šiaurės platumos, 15° 49' vakarų ilgumos
53° 30' šiaurės platumos, 14° 11' vakarų ilgumos
50° 30' šiaurės platumos, 14° 11' vakarų ilgumos
50° 30' šiaurės platumos, 15° 49' vakarų ilgumos
c)
jūros rajonas, kur rumbo linijos nuosekliai jungia tokias koordinates:
55° 00' šiaurės platumos, 13° 51' vakarų ilgumos
55° 00' šiaurės platumos, 10° 37' vakarų ilgumos
54° 15' šiaurės platumos, 10° 37' vakarų ilgumos
53° 30' šiaurės platumos, 11° 50' vakarų ilgumos
53° 30' šiaurės platumos, 13° 51' vakarų ilgumos
Tos padėtys ir atitinkamos rumbo linijos bei laivų padėtys matuojamos pagal WGS84 standartą.
2. Valstybės narės užtikrina, kad leidimą giliavandenei žvejybai turinčius laivus tinkamai stebėtų Žuvininkystės stebėjimo centrai (ŽSC), kurie turi turėti sistemą, leidžiančią pastebėti ir užfiksuoti į šio straipsnio 1 dalyje nurodytus rajonus įplaukiančius, juos perplaukiančius ir iš jų išplaukiančius laivus.
3. Leidimą giliavandenei žvejybai turintys laivai, įplaukę į šio straipsnio 1 dalyje apibrėžtus rajonus, laive nelaiko arba neperkrauna ir pasibaigus tam žvejybos reisui neiškrauna jokių atlantinio pjūklapilvio išteklių kiekių, išskyrus kai:
-
perplaukiant visi laive esantys žvejybos įrankiai pririšami ir sukraunami pagal Reglamento (EEB) Nr. 2847/93 20 straipsnio 1 dalyje nustatytus reikalavimus
-
perplaukiant vidutinis greitis yra ne mažesnis nei 8 mazgai.
8 straipsnis
Išteklių valdymo pastangų apribojimai ir susijusios sąlygos
Kiekviena valstybė narė užtikrina, kad leidimus giliavandenei žvejybai turinčių laivų 2005 m. žvejybos pastangų dydžiai, apskaičiuojami kilovatų dienomis, praleistomis nebūnant uoste, neviršytų jos laivų 90 % žvejybos pastangų 2003 m. reisuose, atliktuose turint leidimus giliavandenei žvejybai ir gaudant giliavandenių žuvų rūšis, išvardytas Tarybos reglamento (EB) Nr. 2347/2002 I ir II prieduose, išskyrus atlantines argentinas.
9 straipsnis
Įsigaliojimas
Šis reglamentas įsigalioja jo paskelbimo Europos Sąjungos oficialiajame leidinyje dieną.
Jis taikomas nuo 2005 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. gruodžio 22 d.

Labels: 6